Ad noticiam futurorum et ad memoriam preteritorum litteris aduocare, signis et testibus confirmare iura possessionum, decreuit sollercia prudentium hominum. Hac excitatus auctoritate, ego Hugo Dux Burgundie, diuina gracia potius inspirante, disposui Ecclesie sancti Stephani Dyuionensi satisfacere propter afflictiones et dampna que ei intuleram famulorum meorum incuria et magna magnorum negotiorum meorum anxietate. Donaui igitur et in perpetuum libere concessi Ecclesie sancti Stephani quicquid iuris habueram in uilla et in potestate Quintiniaci, scilicet regalem et ducalem iusticiam, exercitus nostri et familie nostre hospitalitatem, mareschatiam et omnem exactionem. Hanc etiam donationem fecit ex parte sua Guiardus de Fauerneyo predicte Ecclesie, de omnibus his, in presencia nostra; quam donationem laudaui, et me deffendere fideliter et manutenere promisi. Testes sunt Manasses Archidiaconus, Petrus Decanus de Barro, Wido Rufus, Nicholaus capellanus, Guiardus predictus de Fauerneyo, Aymo Rufus, Guillermus miles de Oriul.